पाप जैसी कोई बात नहीं होती या कहें कि हमारा हमेशा ही ऐसा विश्वास रहा है। हिंदू धर्म में और न ही यहां पैदा होने वाले किसी अन्य धर्म में इसके लिए कोई जगह है। ‘पाप’ यह शब्द हमारी आध्यात्मिक शब्दावली का हिस्सा कभी नहीं रहा है, क्योंकि यह विचार ही उसमें नहीं है। पाप तो ऐसा विचार है, जिसे हमने अन्य देशों से आयात किया है। ईसाई और इस्लाम जैसे नए धर्मों के साथ यह विचार हमारे यहां आया। ‘ओरिजनल सिन’ यानी मूल पाप का विचार आदम के पतन के साथ आया जब उसने हौव्वा के कहने पर निषिद्ध सेब खाया। उसी वक्त उसकी आंखें खुल गईं और उसे अच्छाई-बुराई का फर्क समझ में अाया। यह विद्रोह की पहली क्रिया थी। मनुष्य द्वारा ज्ञान के वृक्ष से फल का खाया जाना। उसका अपराध बोध, पूरी मनुष्य जाति का सामूहिक अपराध बोध हो गया। क्योंकि ईश्वर ही (ईडन गार्डन में) पहली सरकार चलाते थे और उनकी पहली कृति आदम ही पहला राजनीतिक विद्रोही बना।
उसके बाद से पाप हर किसी का पसंदीदा राजनीतिक औजार हो गया। इसका इस्तेमाल असुविधाजनक प्रतिद्वंद्वी को सजा देने में, जैसे मलेशिया में अनवर इब्राहिम, अन्यायपूर्ण टैक्स लगाने और नैतिकता के बहाने नागरिकों को धमकाने में होने लगा। हमें रोज ही इसका अनुभव होता है। पुलिस वालों को लगता है कि उन्हें मुंबई सी फ्रंट पर बैठे युगलों को परेशान करने और उनसे वसूली करने का अधिकार है। बहाना यही होता है कि वे पाप कर सकते हैं। नेताओं को लगता है कि वे बार में लड़कियों को नाचने से रोक सकते हैं, फिर चाहे सुप्रीम कोर्ट ने इस पाबंदी को खारिज ही क्यों न कर दिया हो। क्यों? पापपूर्ण बातें हो सकती हैं। छोटे-मोटे गुट कूदकर जींस पहनकर कॉलेज जाने वाली या पब में जाने वाली लड़कियों पर दुष्टतापूर्ण हमले कर देते हैं। क्यों? उन्हें पाप करने से रोकने के लिए। समलैंगिकता क्यों गलत है? यह पाप है। इनमें से किसी भी मामले में वास्तव में पाप हुआ नहीं है। यह पाप का डर ही है, जिसके कारण नैतिक निगरानी शुरू हो जाती है। पाप यदि कोई है तो वह हमारी निगरानी करने वालों के दिल व दिमाग में है।
हालांकि, पाप हमारी संस्कृति का कभी हिस्सा नहीं था, फिर भी इसने यहां गहरी जड़ें जमा लीं, क्योंकि हम इसके इतने भय में जी रहे हैं। फिर चाहे दूसरी जाति वाले से प्रेम करने वाली पुत्री की हत्या करने वाला पिता हो या हाथ में हाथ लेकर किसी गली से गुजर रहे युगल पर हमला करने वाले गुंडे हों, उन्माद एक जैसा है। इन्हें लगता है कि समाज में बस पाप होने ही वाला है। समाज के इस भय का उपद्रवी गुट फायदा उठाते हैं। यही वह उन्माद है जो किसी भीड़ को इस संदेह में हत्या करने को उकसाता है कि उस व्यक्ति ने घर में गोमांस रखा है। क्या खास तरह का मांस खाना पाप है? कोई नहीं जानता, क्योंकि पाप खुद एक बाहर से आया विचार है। यह यहां उपनिवेश बनाने वालों के साथ आया और अब जाने का नाम नहीं ले रहा।
नया मामला जीएसटी संबंधी अरविंद सुब्रह्मण्यम समिति द्वारा प्रस्तावित ‘सिन टैक्स’ का है। इससे मुझे अपना बचपन याद आया, जब हमारे घर पहला रेफ्रिजरेटर आया था। इस पर लग्ज़री टैक्स लगाया गया था। मेरे पहले टीवी पर भी लग्ज़री टैक्स वसूला गया था। अब वह टैक्स तो ऐसी महंगी चीजों पर नहीं लगता, लेकिन यह भावना उस दंडात्मक टैक्स में जीवित है, जो आप पांच सितारा होटल के कैफेटेरिया में चुकाते हैं। ऐसे ऊंचे दर्जे के कई रेस्तरां हैं, जो और भी ज्यादा शुल्क वसूलते हैं, लेकिन किसी अजीब से कारण से पांच सितारा होटल में जाने को विलासिता, पाप के रूप में देखा जाता है। यह टैक्स हर उस चीज पर है, जो आप भीतर खरीदते हैं। चाहे यह चीज़ स्ट्रॉ हो या किताब अथवा पेयजल की बोतल ही क्यों न हो। वास्तव में यह धारणा ही मूर्खतापूर्ण है, क्योंकि यह कौन तय करता है कि क्या पाप है और क्या नहीं?
मुझे बताया गया है कि सिन टैक्स उन्हीं चीजों पर लगाया जाता है, जो आमतौर पर ऐसे टैक्स का शिकार बनती रही हैं : सिगरेट, तंबाकू उत्पाद, अल्कोहल, पान मसाला और (हे भगवान!) सोडा पेय। इन पर पहले ही बहुत ज्यादा टैक्स लगे हैं। कहां पर सजा खत्म होगी और कहां चयन का अधिकार शुरू होगा? क्या हमें ‘नैनी स्टेट’ (ऐसा राज्य जो हमें बताए कि हमें क्या खाना-पहनना है) ही होना चाहिए? क्या सरकार को यह तय करना चाहिए कि हम क्या खाएं, पीएं या किस चीज से धूम्रपान करें? क्या उचित है? कुछ देशों में कैंडी, फास्ट फूड, कॉफी, मादक पदार्थों और गैम्बलिंग पर भारी टैक्स लगाया जाता है। वहां भी वही तर्क लागू है। यह हमारे लिए अच्छे नहीं हैं, लेकिन क्या हम और आपको यह तय नहीं करना चाहिए? टैक्स अधिकारी कहां से हमारे नैतिक संरक्षक हो गए?
इसी पैमाने से तो डायबिटीज और दिल व लकवे के रोगियों की बढ़ती संख्या देखते हुए, क्यों न चीनी व नमक पर टैक्स लगा दिया जाए? या एक कदम आगे जाकर, जैसा हमने तंबाकू के मामले में किया है, सारे ही मीठे व्यंजनों पर टैक्स लगा दिया जाए? रेड मीट के बारे में क्या ख्याल है? यदि सरकार को ही तय करना है कि क्या पाप है और क्या नहीं और उन पर टैक्स लगाना है तो शरीर दिखाने वाले कपड़ों व महिलाओं की तंग जीन्स पर टैक्स क्यों न लगाया जाए? क्यों नहीं जरूरत से ज्यादा खाने पर टैक्स लगाया जाए? विवाहबाह्य रिश्तों पर टैक्स क्यों न हो? हवा को प्रदूषित करने वाले डीज़ल ट्रकों पर टैक्स क्यों न लगाया जाए? हमारी नदियों व समुद्र को विषैला बनाने वाले कारखानों पर टैक्स क्यों न लगाया जाए?
सरकारें शासन करने के लिए होती हैं, यह तय करने के लिए नहीं होतीं कि हमारे लिए क्या अच्छा है और क्या बुरा। यह हमारी अपनी जिम्मेदारी है। यह इसी प्रकार होना चाहिए, क्योंकि तंबू में ऊंट को प्रवेश देने की कहानी की तरह यदि हमने और आपने सरकार को आपकी निजता में प्रवेश दिया तो अंत में कोई निजता ही नहीं बचेगी। मुमकिन है दखल बढ़ता ही जाए। जहां तक पाप का सवाल है यह एक संस्कृति से दूसरी संस्कृति, भौगोलिक परिस्थितियों के साथ बदलती जाती है। आप और मैं जिसे यहां पाप समझते हैं, वह दूसरे देशों में बिल्कुल सामान्य व्यवहार हो सकता है। व्हिस्की पीना, हुक्का गुड़गुड़ाना या खास तरह का मांस खाना या गर्लफ्रेंड के साथ समुद्र किनारे बैठकर सूर्यास्त देखना इसके उदाहरण हैं। इन्हें नैतिक रूप से संदिग्ध बनाकर, आप इनका आकर्षण और भी बढ़ा देते हैं।
(ये लेखक के अपने विचार हैं)
प्रीतीश नंदी
वरिष्ठ पत्रकार और फिल्म निर्माता
pritishnandy@gmail.com
hin_Deva hin_Deva hin_Deva hin_Deva hin_Deva hin_Deva hin_Deva hin_Deva mar_Deva mai_Deva zho_Hant